CELEX: 32021D0219(01)
Language: fi
Date: 2020-11-25 00:00:00
Title: Pysyviä jaostoja koskeva päätös 2021/C 59/07

19.2.2021   
               
               
                  FI
               
               
                  Euroopan unionin virallinen lehti
               
               
                  C 59/8
               
            
         
            P
            ysyviä jaostoja koskeva päätös
         
         (2021/C 59/07)
         EUROOPAN SYYTTÄJÄNVIRASTON (EPPO) KOLLEGIO, joka
         ottaa huomioon tiiviimmän yhteistyön toteuttamisesta Euroopan syyttäjänviraston (EPPO) perustamisessa 12 päivänä lokakuuta 2017 annetun neuvoston asetuksen (EU) 2017/1939 (1), jäljempänä ’EPPO-asetus’, ja erityisesti sen 10 artiklan 1 kohdan,
         ottaa huomioon EPPOn kollegion 12 päivänä lokakuuta 2020 hyväksymän sisäisen työjärjestyksen (2) ja erityisesti sen 15 ja 16 artiklan,
         sekä katsoo seuraavaa:
         
                     1)
                  
                  
                     EPPOn olisi perustettava pysyviä jaostoja, joiden tehtävänä on seurata ja johtaa viraston suorittamia tutkinta- ja syytetoimia ja varmistaa tutkinta- ja syytetoimien koordinointi rajat ylittävissä asioissa sekä kollegion päätösten täytäntöönpano.
                  
               
                     2)
                  
                  
                     EPPOn sisäisessä työjärjestyksessä edellytetään, että kollegio tekee päätöksen, jossa vahvistetaan pysyvien jaostojen lukumäärä, kokoonpano ja toimivallan jako sekä kokousten järjestämistä koskevat yksityiskohtaiset säännöt.
                  
               
                     3)
                  
                  
                     Lisäksi on tarpeen antaa yksityiskohtaiset säännöt, joilla pannaan täytäntöön EPPO-asetuksessa ja työjärjestyksessä esitetyt periaatteet asioiden jakamisesta pysyvien jaostojen käsiteltäväksi. Näiden sääntöjen olisi perustuttava periaatteeseen, jonka mukaan asiat jaetaan pysyvien jaostojen kesken sattumanvaraisen jakautumisen ja työtaakan tasapuolisen jakautumisen pohjalta.
                  
               
                     4)
                  
                  
                     Jotta voidaan ottaa huomioon tämän päätöksen soveltamisesta saatava käytännön kokemus sen jälkeen kun EPPO aloittaa toimintansa, kollegion olisi seurattava tiiviisti päätöksen toimivuutta ja arvioitava sen vaikutuksia mahdollisia myöhemmin tehtäviä muutoksia varten,
                  
               ON PÄÄTTÄNYT SEURAAVAA:
         
            1 artikla
            Kohde ja soveltamisala
            Tällä päätöksellä pannaan täytäntöön EPPOn työjärjestyksen 15 artikla. Päätöksellä perustetaan EPPOn pysyvät jaostot, määritetään niiden lukumäärä ja vahvistetaan niiden keskinäistä toimivallan jakoa ja asioiden jakamista koskevat säännöt.
         
         
            2 artikla
            Pysyvien jaostojen perustaminen
            
               1.   Perustetaan viisitoista pysyvää jaostoa. Ne nimetään peräkkäisin numeroin yhdestä viiteentoista.
            
            
               2.   Sisäisen työjärjestyksen 16 artiklan 3 kohtaa noudattaen kukin Euroopan syyttäjä määrätään pysyväksi jäseneksi yhteen, kahteen tai kolmeen pysyvään jaostoon. Kun päätetään Euroopan syyttäjän määräämisestä yhden tai useamman pysyvän jaoston jäseneksi, otetaan huomioon hänen arvioitu työmääränsä seuraavien seikkojen perusteella:
               
                           a)
                        
                        
                           Euroopan syyttäjän valvonnassa olevien asioiden lukumäärä ja niihin liittyvät, EPPO-asetuksen 12 artiklan 1 kohdassa tarkoitetut tehtävät. Ensimmäisen jaostoihin määräämisen yhteydessä otetaan huomioon arvio niiden asioiden määrästä, jotka tulevat EPPOn käsiteltäväksi sen ensimmäisen toimintavuoden aikana;
                        
                     
                           b)
                        
                        
                           niiden valtuutettujen Euroopan syyttäjien lukumäärä, joiden työtä Euroopan syyttäjä koordinoi sisäisen työjärjestyksen 34 artiklan nojalla;
                        
                     
                           c)
                        
                        
                           muut Euroopan syyttäjän vastuulle kuuluvat erityistehtävät, jotka hänelle on osoitettu EPPO-asetuksen tai sisäisen työjärjestyksen mukaisesti.
                        
                     
            
               3.   Lisäksi Euroopan varapääsyyttäjien määräämisessä useamman kuin yhden pysyvän jaoston jäseneksi on otettava huomioon heidän EPPO-asetuksen 11 artiklan 2 ja 3 kohdan mukaisista tehtävistään johtuva työmäärä.
            
            
               4.   Euroopan pääsyyttäjä ja kukin Euroopan varapääsyyttäjä toimii niiden pysyvien jaostojen puheenjohtajana, joiden pysyvä jäsen hän on.
            
         
         
            3 artikla
            Pysyvien jaostojen kokoukset
            
               1.   Kukin pysyvä jaosto pitää periaatteessa vähintään kaksi kokousta kalenterikuukautta kohti. Pysyvän jaoston puheenjohtaja vahvistaa näiden kokousten päivämäärät vähintään 15 päivää etukäteen.
            
            
               2.   Pysyvän jaoston puheenjohtaja voi kutsua koolle ylimääräisiä kokouksia aina kun se on tarpeen. Ylimääräiset kokoukset on kutsuttava koolle vähintään viisi työpäivää etukäteen. Kiireellisissä tapauksissa kokous voidaan kutsua koolle heti kun se sopii pysyville jäsenille ja asianomaiselle valvovalle Euroopan syyttäjälle ja viimeistään kolmen päivän kuluttua.
            
            
               3.   Pysyvien jaostojen kokouksia ei saa järjestää kollegion kokouksien kanssa samaan aikaan, muutoin kuin kiireellisissä tapauksissa sen jälkeen, kun Euroopan pääsyyttäjää on kuultu. Pysyvän jaoston puheenjohtaja siirtää kokouksen toiseen ajankohtaan, jos se on kutsuttu koolle samaan aikaan kollegion kokouksen kanssa.
            
            
               4.   Puheenjohtajan on pysyvän jaoston kokouspäiviä vahvistaessaan varmistettava koordinointi jaoston pysyvien jäsenten, asianomaisten valvovien Euroopan syyttäjien sekä 7 artiklassa tarkoitetun keskusviraston henkilöstön kanssa.
            
         
         
            4 artikla
            Asioiden jakaminen pysyvien jaostojen käsiteltäväksi
            Kun asioita jaetaan pysyvien jaostojen käsiteltäväksi sisäisen työjärjestyksen 32 artiklan 5 kohdassa, 41 artiklan 3 kohdassa, 42 artiklan 1 kohdassa, 47 artiklan 2 kohdassa, 50 artiklan 2 kohdan toisessa alakohdassa, 51 artiklan 3 kohdassa ja 59 artiklan 4 kohdassa tarkoitetuissa tapauksissa, noudatetaan seuraavia sääntöjä:
            
                        a)
                     
                     
                        EPPOn asianhallintajärjestelmä jakaa asiat niiden vireillepanon jälkeen pysyville jaostoille sattumanvaraisesti.
                     
                  
                        b)
                     
                     
                        Jotta Euroopan pääsyyttäjä voisi harkita sisäisen työjärjestyksen 19 artiklan 3 kohdassa tarkoitettujen toimenpiteiden toteuttamista, hänelle on ilmoitettava, kun jonkin pysyvän jaoston käsiteltäväksi jaettujen asioiden määrä on 10 prosenttia suurempi kuin kunkin pysyvän jaoston käsiteltäväksi jaettujen asioiden keskiarvo.
                     
                  
         
            5 artikla
            Uusien asioiden jakamisen tilapäinen keskeyttäminen
            Jotta voidaan varmistaa EPPOn tehokas toiminta ja työmäärän jakautuminen tasaisesti pysyvien jaostojen kesken sisäisen työjärjestyksen 19 artiklan 3 kohdan mukaisesti, Euroopan pääsyyttäjä voi keskeyttää uusien asioiden jakamisen yhdelle tai useammalle pysyvälle jaostolle määrätyksi ajaksi.
         
         
            6 artikla
            Asioiden jakaminen uudelleen
            Kun Euroopan pääsyyttäjä antaa sisäisen työjärjestyksen 32 artiklan 5 kohtaa sovellettaessa jonkin asian valvonnan muulle kuin sen jäsenvaltion Euroopan syyttäjälle, jossa asiaa käsittelevä valtuutettu Euroopan syyttäjä toimii, ja kyseinen Euroopan syyttäjä on asian valvonnasta vastaavan pysyvän jaoston pysyvä jäsen, asia siirretään välittömästi jollekin toiselle pysyvälle jaostolle.
         
         
            7 artikla
            Pysyvien jaostojen tukitehtävät
            
               1.   EPPOn henkilöstöstä osoitetaan EPPO-asetuksen nojalla asianmukaiset resurssit pysyvien jaostojen toiminnan tukemiseksi.
            
            
               2.   Näihin tehtäviin osoitettu henkilöstö avustaa pysyvän jaoston puheenjohtajaa muun muassa esityslistan ja kokouspöytäkirjojen laatimisessa, kokousasiakirjojen valmistelussa sekä pysyvän jaoston hyväksymien päätösten kirjaamisessa asianhallintajärjestelmään.
            
            
               3.   Henkilöstön osoittamisessa on varmistettava, että kukin pysyvä jaosto saa henkilöstöltään vakaata ja jatkuvaa tukea, ellei resurssien saatavuudesta muuta johdu.
            
         
         
            8 artikla
            Muiden kuin jäsenten osallistuminen pysyvän jaoston kokouksiin
            
               1.   Pysyvän jaoston puheenjohtaja voi, kuultuaan ensin jaoston pysyviä jäseniä ja asianomaista valvovaa Euroopan syyttäjää, kutsua pysyvän jaoston kokouksiin EPPO-asetuksen 10 artiklan 9 kohdassa mainittujen henkilöiden lisäksi kenet tahansa keskusviraston jäsenen, valtuutetun Euroopan syyttäjän tai EPPOn henkilöstön jäsenen kuultavaksi tietyissä esityslistalla olevissa asioissa, jos se on tarpeen pysyvän jaoston päätöksentekoa varten.
            
            
               2.   Poikkeustilanteissa pysyvän jaoston puheenjohtaja voi samaa tarkoitusta varten kutsua pysyvän jaoston kokoukseen kenet tahansa muun henkilön, jos se ei ole vastoin unionin tai kansallisen oikeuden säännöksiä, kuultuaan ensin jaoston pysyviä jäseniä, asianomaista valvovaa Euroopan syyttäjää ja tarvittaessa asian käsittelystä vastaavaa valtuutettua Euroopan syyttäjää.
            
            
               3.   Henkilöt, jotka on kutsuttu kokoukseen 1 ja 2 kohdan nojalla, eivät missään tapauksessa saa olla läsnä pysyvän jaoston päätöstä koskevassa keskustelussa.
            
            
               4.   Tämän artiklan nojalla esitettäviin kutsuihin liittyvät hallinnolliset kustannukset katetaan EPPOn talousarviosta. Jos tämän artiklan nojalla esitettävistä kutsuista aiheutuu kustannuksia, kutsuista on ilmoitettava hallintojohtajalle.
            
         
         
            9 artikla
            Arviointi
            Kollegio arvioi tämän päätöksen vaikutusta EPPOn toiminnan tehokkuuteen kuuden kuukauden kuluttua EPPO-asetuksen 120 artiklan 2 kohdan mukaisesti vahvistetusta päivämäärästä.
         
         
            10 artikla
            Voimaantulo
            Tämä päätös tulee voimaan päivänä, jona kollegio hyväksyy sen.
         
         
            Tehty Luxemburgissa 25 päivänä marraskuuta 2020.
            
               
                  Kollegion puolesta
               
               Laura Codruța KÖVESI
               
                  Euroopan pääsyyttäjä
               
            
         
         
            (1)  EUVL L 283, 31.10.2017, s. 1.
         
            (2)  EUVL C 22, 21.1.2021, s. 3.